Diari Oficial de la Generalitat Valenciana


Sumari del DOGV 4096, del 28-09-2001 (2001/9036)

RESOLUCIÓ de 6 d'agost de 2001, de la Direcció General d'Indústria i Energia de la Conselleria d'Indústria i Comerç, per la qual s'atorga autorització administrativa prèvia a l'empresa Compañía Española de Gas, SA, per a la construcció de les instal·lacions de distribució de gas natural al terme municipal d'Algemesí, a la província de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4096

Data del DOGV
:   28-09-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/9036


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 6 d'agost de 2001, de la Direcció General d'Indústria i Energia de la Conselleria d'Indústria i Comerç, per la qual s'atorga autorització administrativa prèvia a l'empresa Compañía Española de Gas, SA, per a la construcció de les instal·lacions de distribució de gas natural al terme municipal d'Algemesí, a la província de València. [2001/S9036]
  
Vista la sol·licitud presentada per Compañía Española de Gas, SA, per a la concessió administrativa de distribució de gas natural a Algemesí (València), destinat als mercats domesticocomercials, i també a aquells industrials que li pogueren correspondre.
  
Vist que l'Ajuntament d'Algemesí va ser informat pel Servei Territorial d'Indústria i Energia de València de la sol·licitud feta per Compañía Española de Gas, SA, tot complint el que s'ha disposat en l'article 6 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, perquè poguera exercir la facultat a què fa referència el paràgraf tercer de l'article 1 de l'esmentada llei.
  
Vist que amb data 4 de juny de 1998, el ple de l'Ajuntament d'Algemesí acordà la renúncia a la reserva, assumida en la sessió extraordinària del dit ajuntament del dia 7 de febrer de 1996, per a la prestació del subministrament domiciliari de gas al seu terme municipal.
  
Vist que amb data 3 de juliol de 1998, per resolució del conseller d'Ocupació, Indústria i Comerç es va considerar l'Ajuntament d'Algemesí renunciat a la reserva per a la prestació del subministrament domiciliari de gas al seu terme municipal, d'acord amb el que s'ha disposat en el paràgraf tercer de l'article 6 de la Llei 10/1987, de 15 de juny.
  
Vist que realitzada la informació pública a què fa referència l'article 11 del Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, l'empresa Repsol Butano, SA presentà projecte en competència, juntament amb la sol·licitud, perquè li és atorgada la concessió administrativa per a la prestació del servei públic de subministrament i distribució per canalització de combustibles gasosos de la segona i tercera família a la localitat d'Algemesí.
  
Atés l'informe sobre les sol·licituds de concessió de gas canalitzat per al municipi d'Algemesí emés pel Servei Territorial d'Indústria i Energia de València, amb data 19 de febrer de 1998.
  
Vist que la Llei 34/1998, de 7 d'octubre, del Sector d'Hidrocarburs, en la disposició transitòria huitena assenyala que els expedients d'autoritzacions i concessions referents a activitats objecte de regulació en el títol IV i que es troben en tràmit a l'entrada en vigor d'aquesta llei es resoldran de conformitat amb el que s'ha disposat en aquesta.
  
Vist que la Llei 34/1998, de 7 d'octubre, del Sector d'Hidrocarburs, en la disposició addicional sisena, extingeix totes les concessions per a activitats incloses en el servei públic de subministrament de gasos combustibles per canalització, que queden substituïdes de ple dret per autoritzacions administratives de les establides en el títol IV de l'esmentada llei.
  
Vist l'escrit de data 11 de novembre de 1998 presentat per Repsol Butano, SA, en què se sol·licita que es tramite la sol·licitud de concessió administrativa per a subministrament de gas canalitzat al terme municipal d'Algemesí com sol·licitud d'autorització administrativa, per estar això d'acord amb la Llei 34/1998, de 7 d'octubre, del Sector d'Hidrocarburs, i que es comunique, si és procedent, l'esmena o l'ampliació de la documentació presentada com a conseqüència de l'entrada en vigor de l'esmentada llei.
  
Vist que amb data 21 de desembre de 1998, el Servei Territorial d'Indústria i Energia de València trameté escrit a Repsol Butano, SA, en què demanava la presentació de documentació complementària, sense que conste en l'expedient incoat a aquest efecte que s'hi haja aportat.
  
Vist que amb data 29 de desembre de 1998, el Servei Territorial d'Indústria i Energia de València trameté escrit a Compañía Española de Gas, SA, en què demanava la presentació de documentació complementària, per aplicació de la Llei 34/1998, de 7 d'octubre, del Sector d'Hidrocarburs, i que aquesta empresa, amb data 17 de desembre de 1999, presentà documentació addicional respecte d'això.
  
Vist que per aplicació de l'article 55 punt 1 apartat b) de l'esmentada llei, les instal·lacions de distribució de gas natural requereixen autorització administrativa prèvia.
  
Atesa la proximitat del gasoducte de gas natural a la localitat d'Algemesí (València), i per això la idoneïtat de distribuir aquest gas enfront d'altres gasos de la segona i tercera família.
  
Atés que s'han complit els tràmits reglamentaris en l'expedient instruït a aquest efecte.
  
Atesos els avantatges amb vista a la garantia, la importància, la qualitat i les condicions tècniques plantejades per Compañía Española de Gas, SA, aquesta Direcció General d'Indústria i Energia, en virtut d'allò anteriorment establit i de les competències que li han sigut assignades per mitjà d'Ordre de 9 de febrer de 2001, de la Conselleria d'Indústria i Comerç, resol:
  
Atorgar autorització administrativa prèvia a Compañía Española de Gas, SA, per a la construcció de la xarxa de distribució de gas natural al terme municipal d'Algemesí a la província de València, les característiques principals de la qual són:
  
- Tipus de gas: gas natural procedent del gasoducte.
  
- L'estació de regulació i mesura (ERM) tindrà una capacitat de 1000 Nm3/h.
  
- La zona geogràfica del municipi per a la construcció de les instal·lacions de distribució de gas natural a què fa referència la present autorització administrativa prèvia queda delimitada a l'assenyalada en la documentació aportada.
  
- Pressupost: 78.595.830 pessetes (581.008,108 euros).
  
La present autorització administrativa prèvia s'atorga a l'empara del que s'ha disposat en els articles 3.3 apartat d) i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que apareixen a continuació:
  
Primera
  
El titular constituirà en el termini d'un mes una garantia per valor d'1.933.432 pessetes (11.620,162 euros), import del dos per cent del pressupost de les instal·lacions que consten en l'expedient de sol·licitud, per garantir el compliment de les seues obligacions, de conformitat amb el que assenyala el punt 4 de l'article 73 de la Llei 34/1998, de 7 d'octubre, del Sector d'Hidrocarburs. Aquesta fiança es constituirà en la Tresoreria del Servei Territorial de València de la Conselleria d'Economia, Hisenda i Ocupació, en qualsevol de les formes assenyalades en l'article 11, apartat 3, del Decret 1.775/1967, de 22 de juliol (BOE de 25 de juliol de 1967 i correcció d'errades BOE de 2 de setembre de 1967). La fiança es tornarà al titular de la present autorització una vegada que el Servei Territorial d'Indústria i Energia de València formalitze l'acta de posada en marxa de les instal·lacions a què fa referència la present resolució.
  
Segona
  
Compañía Española de Gas, SA complirà les obligacions que estrictament s'assenyalen en l'article 74, Obligacions dels distribuïdors de gas natural, i en el punt 1 de l'article 83, Obligacions i drets dels distribuïdors i comercialitzadors en relació amb el subministrament, de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjudici del que resulte de l'aplicació del règim que reglamentàriament s'establisca per a les connexions, tal com assenyala l'apartat d) de l'article 74 de l'esmentada llei.
  
Tercera
  
El titular de la present autorització gaudirà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs.
  
Quarta
  
Les instal·lacions que s'han d'establir es faran d'acord amb el projecte tècnic d'execució que es prensentarà dins del termini d'un any, comptat a partir de la data de la publicació de la present resolució en el Diari Oficial de la Generalitat Valenciana, i es referiran als elements compresos en l'àmbit d'aplicació del Reglament de Xarxes i Connexions de Combustibles Gasosos aprovat per Ordre de 18 de novembre de 1974 (BOE de 6 de desembre de 1974) i modificat per Ordre de 26 d'octubre de 1983 (BOE de 8 de novembre de 1983) i la seua correcció d'errades (BOE de 23 de juliol de 1984), l'Ordre de 6 de juliol de 1984 (BOE de 23 de juliol de 1984), l'Ordre de 9 de març de 1994 (BOE de 21 de març de 1994), l'Ordre de 29 de maig de 1998 (BOE d'11 de juny de 1998), i compliran aquest reglament, la Llei 21/1992, de 16 de juliol, d'Indústria, i també les disposicions i les normes tècniques que en general hi siguen d'aplicació. Aquestes instal·lacions estaran previstes per a respondre als avenços tecnològics en el camp del gas i aconseguir proveïments flexibles i segurs.
  
Cinquena
  
La present autorització prèvia en cap cas s'entendrà concedida en règim de monopoli ni concedirà drets exclusius, tal com indica l'article 73 de la Llei 34/1998, de 7 d'octubre, del Sector d'Hidrocarburs.
  
Sisena
  
La present autorització administrativa prèvia s'entén sense perjudicis i independentment de les concessions, les llicències, els permisos o les autoritzacions de competència municipal, provincial, autonòmica, estatal o, d'aquest o d'altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient; tot això d'acord amb el que s'ha disposat en l'article 73.4 de la Llei 34/1998, de 7 d'octubre.
  
Setena
  
La determinació de les tarifes i del règim econòmic que siguen d'aplicació per al subministrament de gas natural es regiran per les disposicions vigents en cada moment.
  
Huitena
  
La present autorització s'atorga sense perjudici de tercers i salvant els drets particulars.
  
Novena
  
Serà causa de revocació de la present autorització administrativa:
  
- L'incompliment de la constitució del depòsit de garantia en la forma i el termini assenyalats en el present condicionat.
  
- L'incompliment de les condicions indicades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
Deu
  
La present autorització entrarà en vigor l'endemà de la data de la seua publicació en el Diari Oficial de la Generalitat Valenciana.
  
La present resolució no és definitiva en via administrativa i contra ella podrà interposar-se recurs d'alçada en el termini d'un mes, comptat des de l'endemà de la notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 6 d'agost de 2001.- El director general d'Indústria i Energia: José Monzonís Salvia.